b'\n_START_ARTICLE_\nVilniaus Gedimino technikos universiteto Transporto in\xc5\xbeinerijos fakultetas\n_START_SECTION_\nIstorija\n_START_PARAGRAPH_\nTransporto in\xc5\xbeinerijos fakultetas \xc4\xafkurtas 1994 m. Vilniaus technikos universiteto tarybos nutarimu ir pavadintas Transporto fakultetu._NEWLINE_Fakulteto taryba 1994 m. baland\xc5\xbeio 18 d. Transporto fakulteto dekanu i\xc5\xa1rinko Automobili\xc5\xb3 transporto katedros prof. habil. dr. Reni\xc5\xb3 \xc5\xbderomsk\xc4\x85._NEWLINE_1995 m. fakultetas pervadinamas Transporto in\xc5\xbeinerijos fakultetu. Studij\xc5\xb3 programos per\xc5\xbei\xc5\xabrimos ir atnaujinamos, pakei\xc4\x8diami ir j\xc5\xb3 pavadinimai: Transporto in\xc5\xbeinerija ir Transporto in\xc5\xbeinerin\xc4\x97 ekonomika ir vadyba._NEWLINE_In\xc5\xbeinerijos studij\xc5\xb3 programos 2006 m. v\xc4\x97l sujungiamos \xc4\xaf vien\xc4\x85 - Transporto in\xc5\xbeinerij\xc4\x85 su specializacijomis._NEWLINE_1998 m. baland\xc5\xbeio 18 d. baigiasi dekano R. \xc5\xbderomsko kadencija. J\xc4\xaf pakei\xc4\x8dia Gele\xc5\xbeinkeli\xc5\xb3 transporto katedros ved\xc4\x97jas prof. habil. dr. Leonas Povilas Lingaitis. Nuo 2007 m. rugs\xc4\x97jo 3 d. fakultetui vadovauja naujas dekanas - prof. habil. dr. Alvydas Pik\xc5\xabnas. Nuo 2009 m. fakultetui vadovauja doc. dr. Vilius Bartulis. Nuo 2015 m. fakultetui vadovauja prof. dr. Olegas Prentkovskis. _NEWLINE_Fakultetas aktyviai dalyvauja tarptautiniuose projektuose. Fakultetas organizuoja tarptautines mokslo konferencijas \xe2\x80\x9eTransbaltica". Leid\xc5\xbeia recenzuojam\xc4\x85 periodin\xc4\xaf mokslo darb\xc5\xb3 \xc5\xbeurnal\xc4\x85 \xe2\x80\x9eTransportas". Dalis fakulteto disciplin\xc5\xb3 d\xc4\x97stoma angl\xc5\xb3 kalba.\n_START_SECTION_\nKatedros\n_START_PARAGRAPH_\nFakultetui priklauso 4 katedros:\n_START_SECTION_\nAutomobili\xc5\xb3 transporto katedra\n_START_PARAGRAPH_\n1944 m. nauju pavadinimu atkurtame Kauno valstybiniame universitete \xc4\xafsteigiama Transporto katedra. 1950 m. po universiteto reorganizacijos \xc5\xa1i katedra buvo perkelta \xc4\xaf Kauno politechnikos institut\xc4\x85, katedra pavadinta Automobili\xc5\xb3 katedra. Kauno politechnikos instituto Vilniaus filiale automobili\xc5\xb3 in\xc5\xbeinieriai vakariniame skyriuje prad\xc4\x97ti rengti rus\xc5\xb3 kalba nuo 1963 m._NEWLINE_1969 m. min\xc4\x97tas filialas pertvarkomas \xc4\xaf atskir\xc4\x85 auk\xc5\xa1t\xc4\x85j\xc4\x85 mokykl\xc4\x85 \xe2\x80\x93 Vilniaus in\xc5\xbeinerin\xc4\xaf statybos institut\xc4\x85, \xc4\xaf kur\xc4\xaf 1970 m. i\xc5\xa1 Kauno atkeliama Automobili\xc5\xb3 katedra. Joje iki 1984 m. i\xc5\xa1leid\xc5\xbeiami automobili\xc5\xb3 eksploatacijos, keli\xc5\xb3 ir statybos ma\xc5\xa1in\xc5\xb3 profilio in\xc5\xbeinieriai. Kaune 1945-1970 m. \xc5\xa1i\xc5\xb3 in\xc5\xbeinieri\xc5\xb3 parengta 423, o Vilniuje 1964-1995 m. - 1520. 1984\xe2\x80\x931991 m. \xc4\xafk\xc5\xabrus ir atsidalijus Keli\xc5\xb3 ir statybos ma\xc5\xa1in\xc5\xb3 (v\xc4\x97liau - Transporto technologini\xc5\xb3 \xc4\xafrengini\xc5\xb3) ir Gele\xc5\xbeinkeli\xc5\xb3 transporto katedroms, katedroje buvo rengiami tik diplomuoti automobili\xc5\xb3 eksploatacijos in\xc5\xbeinieriai._NEWLINE_U\xc5\xbesienie\xc4\x8diams organizuojamos grup\xc4\x97s d\xc4\x97stom\xc4\x85ja angl\xc5\xb3 ir lietuvi\xc5\xb3 kalbomis. Mokymo planai pertvarkomi pagal Vakar\xc5\xb3 valstybi\xc5\xb3 pavyzd\xc4\xaf, \xc4\xafvedant kreditus._NEWLINE_Katedrai priklauso Automobili\xc5\xb3 eksploatavimo mokomoji laboratorija.\n_START_SECTION_\nGele\xc5\xbeinkeli\xc5\xb3 transporto katedra\n_START_PARAGRAPH_\nKatedra \xc4\xafkurta 1994 m. Jos \xc4\xafk\xc5\xabr\xc4\x97jas ir pirmasis ved\xc4\x97jas buvo prof. habil. dr. Leonas Povilas Lingaitis. Nuo 1998 m. iki 2001 m. katedrai vadovavo doc. dr. Rimantas Suba\xc4\x8dius. Nuo 2001 m. iki \xc5\xa1iol katedrai vadovauja prof. L. P. Lingaitis._NEWLINE_Gele\xc5\xbeinkeli\xc5\xb3 transporto in\xc5\xbeinerijos program\xc4\x85 studijuojantiems studentams organizuojamieji susitikimai su AB \xe2\x80\x9eLietuvos gele\xc5\xbeinkeliai" atstovais, taip pat su \xc5\xa1i\xc4\x85 studij\xc5\xb3 program\xc4\x85 baigusiais ir AB \xe2\x80\x9eLietuvos gele\xc5\xbeinkeliai" dirban\xc4\x8diais absolventais. III kurso studentai gamybin\xc4\x99 praktik\xc4\x85 atlieka Lietuvos gele\xc5\xbeinkeliams priklausan\xc4\x8diose \xc4\xafmon\xc4\x97se, kur jie ie\xc5\xa1ko med\xc5\xbeiagos ir pasirenka b\xc5\xabsimo baigiamojo darbo tem\xc4\x85. Studentams priskirti praktikos vadovai gamybininkai suteikia med\xc5\xbeiag\xc4\x85 ir konsultuoja tiek praktikos, tiek b\xc5\xabsimojo baigiamojo darbo klausimais._NEWLINE_Student\xc5\xb3 praktiniams sugeb\xc4\x97jimams ugdyti organizuojamieji laboratoriniai darbai vyksta Vilniaus lokomotyv\xc5\xb3 depe. Gele\xc5\xbeinkeli\xc5\xb3 transporto laboratorijos kompiuteri\xc5\xb3 klas\xc4\x97je studentai prognozuoja gele\xc5\xbeinkeli\xc5\xb3 transporto energetikos rodiklius, tobulina j\xc5\xb3 prognozavimo metodikas, optimizuoja eismo organizavimo sistemas, lokomotyv\xc5\xb3 brigad\xc5\xb3 sudarymo tvark\xc4\x85._NEWLINE_Katedrai priklauso Gele\xc5\xbeinkeli\xc5\xb3 transporto mokomoji laboratorija. Pirmasis Gele\xc5\xbeinkeli\xc5\xb3 transporto mokomosios laboratorijos ved\xc4\x97jas buvo Jonas Mulevi\xc4\x8dius (1994\xe2\x80\x93 1996 m.), nuo 1996 m. laboratorijos ved\xc4\x97ju dirba in\xc5\xbe. Antanas Kundelis.\n_START_SECTION_\nTransporto technologini\xc5\xb3 \xc4\xafrengini\xc5\xb3 katedra\n_START_PARAGRAPH_\nTransporto technologini\xc5\xb3 \xc4\xafrengini\xc5\xb3 katedra \xc4\xafkurta 1985 m. Vilniaus in\xc5\xbeinerinio statybos instituto Mechanin\xc4\x97s technologijos fakultete. Tada katedra buvo vadinama Statybos ir keli\xc5\xb3 ma\xc5\xa1in\xc5\xb3 katedra. Jos pirmasis ved\xc4\x97jas buvo doc. dr. Bronislovas Spruogis._NEWLINE_Nuo 1991 iki 1995 met\xc5\xb3 jau Vilniaus technikos universitete Mechanikos fakultete katedra vadinama Keli\xc5\xb3 tiesimo ir statybos ma\xc5\xa1in\xc5\xb3 katedra._NEWLINE_1994 m. \xc4\xafsik\xc5\xabrus Transporto in\xc5\xbeinerijos fakultetui, katedra buvo pavadinta Transporto technologini\xc5\xb3 \xc4\xafrengini\xc5\xb3 katedra. Nuo 1995 m. katedrai vadovauja prof. habil. dr. Marijonas Bogdevi\xc4\x8dius._NEWLINE_Katedros absolventai dirba priva\xc4\x8diose ir valstybin\xc4\x97se \xc4\xafmon\xc4\x97se, kuriose naudojamos, projektuojamos transporto ma\xc5\xa1inos ir technologiniai \xc4\xafrenginiai bei statybos technika, transporto ma\xc5\xa1in\xc5\xb3 prie\xc5\xbei\xc5\xabros ir prekybos, eismo saugumo, vamzdyn\xc5\xb3 transporto ir degalini\xc5\xb3 \xc5\xabkio srityse, keli\xc5\xb3 policijos, muitin\xc4\x97s, gaisrin\xc4\x97s saugos ir gelb\xc4\x97jimo padaliniuose, oro ir laiv\xc5\xb3 uostuose._NEWLINE_Katedrai priklauso Hidraulini\xc5\xb3 pavar\xc5\xb3 mokomoji laboratorija.\n_START_SECTION_\nLogistikos ir transporto vadybos katedra\n_START_PARAGRAPH_\nKatedra \xc4\xafsteigta 1965 m. Katedros pavadinimas keit\xc4\x97si kelet\xc4\x85 kart\xc5\xb3. Nuo 1994 m. katedra pavadinta Transporto vadybos katedra._NEWLINE_Katedra yra profilin\xc4\x97. Rengiami Transporto in\xc5\xbeinerin\xc4\x97s ekonomikos ir vadybos studij\xc5\xb3 programos_NEWLINE_bakalaurai ir magistrai, veikia doktorant\xc5\xabra._NEWLINE_Katedros ved\xc4\x97jai:_NEWLINE_1965-1972 m. ekon. m. kand. doc. Albinas Martinaitis;_NEWLINE_1972-1979 m. techn. m. kand. doc. Konstantinas Sasnauskas;_NEWLINE_1979-1982 m. ekon. m. kand. doc. Romualdas Baltru\xc5\xa1aitis;_NEWLINE_1982-1997 m. prof. habil. dr. Adolfas Baublys;_NEWLINE_1997-2007 m. prof. habil. dr. Ram\xc5\xabnas Pal\xc5\xa1aitis;_NEWLINE_nuo 2007-2011 m. dr. Aidas Vasilis Vasiliauskas, nuo 2011 m. iki \xc5\xa1iol - doc. Darius Bazaras._NEWLINE_Katedrai priklauso Transporto vadybos mokomoji laboratorija.'